**Likumprojekta „Grozījumi Dzelzceļa likumā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījumi Dzelzceļa likumā” (turpmāk – Likumprojekts) izstrādāts, lai publiskās lietošanas dzelzceļa infrastruktūras līnijas “Rail Baltica” projekta (turpmāk - Rail Baltica projekts) īstenošanas ietvaros tiktu paredzēti gadījumi, kad zeme dzelzceļa nodalījuma joslā var būt publiskas personas, valsts kapitālsabiedrības, valsts izšķirošā ietekmē esošas kapitālsabiedrības vai zemes, kurā atrodas reģistrēta autoosta, īpašnieka īpašums.Likumprojekts stāsies spēkā Oficiālo publikāciju un tiesiskās informācijas likuma noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Likumprojekts izstrādāts pēc Satiksmes ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | Rail Baltica projekts ir Eiropas standarta platuma (1435 mm) elektrificēta dzelzceļa līnija, kas ietilpst Eiropas transporta tīkla Ziemeļjūras – Baltijas koridorā un kas aptver piecas Eiropas Savienības (turpmāk tekstā – ES) dalībvalstis – Igauniju, Latviju, Lietuvu, Poliju un Somiju. Rail Baltica projekta mērķis ir savienot Baltijas valstis ar pārējo ES, izmantojot efektīvu, modernu, drošu, videi draudzīgu un tirgus prasībām atbilstošu dzelzceļa pārvadājumu sistēmu. Dzelzceļa likuma 15.panta pirmā daļa paredz, ka zeme valsts publiskās lietošanas dzelzceļa infrastruktūras zemes nodalījuma joslā (turpmāk – nodalījuma josla) ir valsts īpašums. Dzelzceļa nodalījuma joslu projektē un nosaka visas dzelzceļa līnijas garumā (ar atsevišķiem izņēmumiem, piemēram, ūdens teritorijās). Rail Baltica ir jauna dzelzceļa līnija, kuras projektēšanas, izbūves un ekspluatācijas vajadzībām tiks noteikta nodalījuma josla apmēram 60 metrus platā koridorā, kas var tikt paplašināts konkrētās vietās atbilstoši dzelzceļa ekspluatācijas apsvērumiem. Lai nodrošinātu Dzelzceļa likuma 15.panta pirmās daļas prasību par zemes īpašumtiesībām izpildi, nodalījuma joslas ierīkošanai visā Rail Baltica trases garumā saskaņā ar Sabiedrības vajadzībām nepieciešamā nekustamā īpašuma atsavināšanas likumā noteikto kārtību tiek veikta zemes atsavināšana nodalījuma joslai nepieciešamajā apjomā. Šī procesa ietvaros ir konstatēti atsevišķi gadījumi, kuros no dzelzceļa būvniecības un ekspluatācijas, kā arī no publisko resursu ekonomijas viedokļa ir pieļaujams paplašināt iespējamo zemes nodalījuma joslā īpašnieku loku, t.i. līdzās valstij noteikt vēl citus zemes īpašuma tiesību subjektus.Rail Baltica projektā ir paredzēti būvju risinājumi, kas līdzšinējā Latvijas dzelzceļa būvniecības praksē nav pielietoti, piemēram estakādes un tuneļi. Starptautiskajā lidostā “Rīga” un Rīgas centrālajā dzelzceļa mezglā un tā tuvumā ir paredzēts dzelzceļa sliedes novietot uz estakādes. Dzelzceļa estakāde ir apakšbūves veids, kas, līdzīgi kā uzbērums jeb speciāli sagatavota zemes klātne, ir paredzēta dzelzceļa virsbūves, tostarp sliežu novietošanai. Estakādes, līdzīgi kā tilti, ar balstu un uz tiem novietotu laidumu konstrukcijām ļauj pacelt būvi virs zemes un tādejādi aizņem tikai to zemes daļu, kas nepieciešama balstiem un citiem atbalsta elementiem. Neatkarīgi no dzelzceļa apakšbūves risinājuma, tā pilnā apmērā atrodas nodalījuma joslā.Rail Baltica projekta ietvaros tiks veidoti vairāki ceļu un ielu pārvadi. Tā kā nodalījuma josla tiek noteikta visā dzelzceļa garumā, arī vietās, kur dzelzceļš ar pārvadu šķērso ielu vai ceļu, tiek noteikta nodalījuma josla. Saskaņā ar pašreizējo regulējumu Rail Baltica izbūvei visās vietās, kur dzelzceļa pārvads šķērsos pašvaldības ceļu vai ielu, būtu jāatsavina daļa ceļa vai ielas nodalījuma joslai nepieciešamajā apjomā. Šādos gadījumos dzelzceļam var nebūt saskare ar zem pārvada esošo ielu vai ceļu, vai tā var būt, ja pārvada konstrukcijā, tiek izmantots balsts.Tā kā minētajos gadījumos dzelzceļa būvniecības un ekspluatācijas apsvērumi, kas ir saistīti ar to, ka estakādes, pārvadi un citas līdzīgas būves atrodas virs zemes un ir savienotas ar nelielu daļu zemes zem tām, var noteikt atsevišķus gadījumus, kad pieļaujama atšķirīga pieeja nodalījuma joslas zemes īpašumtiesību regulējumā, nosakot izņēmumu no vispārējā nosacījuma par valsts īpašumtiesībām uz zemi nodalījuma joslā.**Grozījumi Dzelzceļa likuma 15. pantā, papildinot ar 1.1 daļu.**Likumprojektā ietvertais 15.panta papildinājums ar 1.1 daļu paredz, ka gadījumā, ja dzelzceļa infrastruktūra ir izvietota uz estakādēm, galerijām, tiltiem, ceļa pārvadiem vai tuneļos, zemes īpašnieks dzelzceļa nodalījuma joslas zemei var būt publiska persona, valsts kapitālsabiedrība, valsts izšķirošā ietekmē esoša kapitālsabiedrība vai nekustamā īpašuma, kurā atrodas normatīvajos aktos noteiktā kārtībā reģistrēta autoosta, īpašnieks (turpmāk – autoostas īpašnieks). Šāda situācija ir paredzēta kā izņēmums no vispārējās prasības par valsts īpašumtiesībām uz zemi nodalījuma joslā (15.panta pirmā daļa), paredzot iespēju neatsavināt minētās personas īpašumu, ja šai personai pieder zeme nodalījuma joslā, kurā ir izvietotas 15.panta 1.1 daļā minētās būves. Šis izņēmums paredz iespēju neatsavināt zemi, ja attiecīgajām būvēm projektētā nodalījuma josla pārklājas ar cita veida nodalījuma joslu, piemēram autoceļa nodalījuma joslu, vai publiskas personas, valsts kapitālsabiedrības, valsts izšķirošā ietekmē esošas kapitālsabiedrības vai autoostas īpašnieka īpašumu. Šīs izmaiņas, kas ir paredzētas attiecībā uz konkrētām dzelzceļa būvēm, ļaus efektīvāk izmantot Rail Baltica īstenošanai pieejamos finanšu resursus, kā arī nodrošinās racionālāku publiskās transporta infrastruktūras uzturēšanu un ekspluatāciju.Rail Baltica projektā būtiska loma tiek pievērsta multimodālajiem savienojumiem. Piemēram, Rīgas Starptautiskā autoosta nodrošina daļu no publiskā transporta funkcionalitātes, kurai ir būtiska loma Rīgas Centrālā multimodālā transporta mezgla attīstībā. Attīstoties transporta infrastruktūrai, svarīgi veicināt autobusu pārvadājumu sinerģiju ar citiem mobilitātes veidiem, tostarp dzelzceļu. Līdz ar to autoostas īpašnieks Likumprojektā ir minēts kā iespējamais zemes īpašnieks zemei dzelzceļa nodalījuma joslā.**Dzelzceļa likuma 15.panta 1.2 daļa.**Dzelzceļa likuma 15. pants tiek papildināts ar 1.2 daļu, lai noteiktu kārtību par zemes lietošanas tiesību aprobežojuma piemērošanu zemei dzelzceļa nodalījuma joslā gadījumos, kad zeme nodalījuma joslā pieder citai publiskai personai, valsts kapitālsabiedrībai, valsts izšķirošā ietekmē esošais kapitālsabiedrībai vai autoostas īpašniekam. Papildus tiek noteikts, ka minētajiem subjektiem piederošo zemes daļu, kas ir apgrūtināta ar dzelzceļa nodalījuma joslu, drīkst atsavināt tikai Dzelzceļa likuma 15.panta pirmajā un 1.1 daļā minētajiem subjektiem. Jāatzīmē, ka atbilstoši Dzelzceļa likuma 15.panta piektajai daļai pirmpirkuma tiesības uz zemi un citu nekustamo īpašumu valsts publiskās lietošanas dzelzceļa infrastruktūras zemes nodalījuma joslā ir valstij Satiksmes ministrijas personā. Līdz ar to Satiksmes ministrija katru šādu atsavināšanas gadījumu izvērtēs, pieņemot lēmumu par pirmpirkuma tiesību izlietošanu. Ja zemes īpašnieks atsavinās zemi subjektam, kas atbilstoši Dzelzceļa likuma 15.pantam nevar būt īpašnieks zemei nodalījuma joslā, piemēram, fiziskai personai, tad tiks veikta zemes nodalījuma joslā reāla atdalīšana, un Satiksmes ministrija izlietos pirmpirkuma tiesības uz šo zemes daļu. Ja atsavināšanas rezultātā par zemes īpašnieku kļūst subjekts, kas atbilstoši Dzelzceļa likuma 15.pantam var būt zemes īpašnieks nodalījuma joslā, Satiksmes ministrija var izlemt neizlietot pirmpirkuma tiesības. Taču katrs gadījums tiktu vērtēts atsevišķi un pirmpirkuma tiesības vai no Sabiedrības vajadzībām nepieciešamā nekustamā īpašuma atsavināšanas likuma izrietošās tiesības var tikt izlietotas jebkurā gadījumā, ja to prasa dzelzceļa ekspluatācijas apsvērumi. **Dzelzceļa likuma 15.panta 2.2 daļa**Dzelzceļa likuma 15.panta 2.2 daļa tiek papildināta, nosakot, ka īpašuma lietošanas tiesību aprobežojums uz šajā daļā uzskaitītajiem īpašumiem pastāv arī attiecībā gan uz dzelzceļa būvniecības, gan ekspluatācijas vajadzībām. Tā kā līdzšinējā normas redakcija attiecās tikai uz būvniecību, bet noteiktie aprobežojumi būs nepieciešami arī ekspluatācijas nodrošināšanai, tad tas tiek papildināts attiecīgajā teikumā. Dzelzceļa likuma 15.panta 2.2 daļa tiek papildināta ar atsauci uz normatīvajiem aktiem (Dzelzceļa likumu, Aizsargjoslu likumu un Dzelzceļa likuma 16.panta otrajā daļā minētajiem dzelzceļa zemes nodalījuma joslas ekspluatācijas noteikumiem), kas nosaka zemes lietošanas tiesību aprobežojumus zemei dzelzceļa nodalījuma joslā. Vienlaikus ir noteikts infrastruktūras pārvaldītāja pienākums infrastruktūras izvietojumu un lietošanas tiesību aprobežojuma nosacījumus saskaņot ar zemes īpašnieku, kas tiks veikts, slēdzot līgumu. Tiek paredzēts, ka šāds lietošanas tiesību aprobežojums tiek izmantots bez atlīdzības.**Dzelzceļa likuma 15.panta sestā daļa**Dzelzceļa likuma 15.pants tiek papildināts ar sesto daļu, kas paredz, ka informāciju par valsts publiskās lietošanas dzelzceļa infrastruktūras zemes nodalījuma joslu un šā panta 2.2 daļāminēto īpašuma lietošanas tiesību aprobežojumu nostiprina zemesgrāmatā. Nostiprinājumu zemesgrāmatā var izdarīt, pamatojoties uz valsts publiskās lietošanas dzelzceļa infrastruktūras pārvaldītāja vai Satiksmes ministrijas izdotas izziņas pamata. **Dzelzceļa likuma 22.pants.**Grozījums Dzelzceļa likuma 22.pantā ir tehnisks grozījums, lai svītrotu no Dzelzceļa likuma 22.panta norādi par to, ka dzelzceļš kā specializētā būve ir noteikta Būvniecības likumā. Tā kā jaunajā Būvniecības likumā, kas stājās spēkā 2014.gada 1.oktobrī, jēdziens “specializētā būve” nav ietverts, attiecīgā atsauce uz Būvniecības likumu tiek svītrota.**Dzelzceļa likuma pārejas noteikumu 59.punkts.**Pārejas noteikumus ir nepieciešams papildināt ar 59.punktu, kas nosaka, ka, kamēr nav noteikts *Rail Baltica* publiskās lietošanas dzelzceļa infrastruktūras pārvaldītājs, likuma 15.panta 2.2 un sestajā daļā noteiktās infrastruktūras pārvaldītāja kompetencē esošās darbības *Rail Baltica* publiskās lietošanas dzelzceļa infrastruktūras būvniecībai un ekspluatācijai veic minētā projekta īstenotājs.Likumprojekts stāsies spēkā Oficiālo publikāciju un tiesiskās informācijas likuma noteiktajā kārtībā. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, Valsts dzelzceļa tehniskā inspekcija, SIA “Eiropas dzelzceļa līnijas, VAS “Latvijas dzelzceļš”. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Valsts kapitālsabiedrība, kurai deleģēta tādas valsts publiskās lietošanas dzelzceļa infrastruktūras, kas ir iekļauta Eiropas transporta tīklā (TEN-T) un tā prioritāro projektu sarakstā, izveide, valsts publiskās lietošanas dzelzceļa infrastruktūras pārvaldītājs, publiskas personas, valsts kapitālsabiedrības vai valsts izšķirošā ietekmē esošas kapitālsabiedrības, kuru nekustamajā īpašumā atradīsies dzelzceļa nodalījuma josla, autoostu īpašnieki, autobusu pasažieri un pasažieru pārvadājumu pakalpojumu sniedzēji, potenciālie Rīgas Centrālā dzelzceļa mezgla lietotāji. |
| 2. | Tiesiskā regulējuma ietekme uz tautsaimniecību un administratīvo slogu | Projekts pozitīvi ietekmēs tautsaimniecību un mazinās administratīvo slogu. Ierosinātās izmaiņas radīs līdzekļu ekonomiju Rail Baltica projektā, ļaujot tos novirzīt dzelzceļa būvniecības īstenošanai. Tiks mazināts administratīvais slogs sabiedrības vajadzībām nepieciešamo nekustamo īpašumu atsavināšanā gadījumos, kad zeme nodalījuma joslā netiks atsavināta no publiskām personām, valsts kapitālsabiedrībām, valsts izšķirošā ietekmē esošām kapitālsabiedrībām vai autoostas īpašnieka. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par likumprojektu tā izstrādes stadijā. |
| 2. | Sabiedrības līdzdalība projekta izstrādē | Likumprojekts un tā sākotnējās ietekmes novērtējuma ziņojums (anotācija) 2020.gada 25.jūnijā tika ievietots Satiksmes ministrijas tīmekļa vietnē. <http://www.sam.gov.lv/satmin/content/?cat=553>.  |
| 3. | Sabiedrības līdzdalības rezultāti | Sabiedrības līdzdalības laikā priekšlikumi netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Satiksmes ministrija, Valsts dzelzceļa tehniskā inspekcija, VAS “Latvijas dzelzceļš”, SIA “Eiropas dzelzceļa līnijas”. |
| 2. | Projekta izpildes ietekme uz pār­valdes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Projekta īstenošana tiks veikta esošo cilvēkresursu ietvaros. Saistībā ar Projekta izpildi nebūs nepieciešams veidot jaunas institūcijas vai likvidēt vai reorganizēt esošās.  |
| 3. | Cita informācija | Nav. |

Iesniedzējs: satiksmes ministrs T. Linkaits

Vīza: valsts sekretāre I. Stepanova

Eņģelis, 67028229

Karlis.Engelis@sam.gov.lv